ไตรรงค์ถอยเลิกแนวคิดรวมบัญชีใช้หนี้
ไตรรงค์เผยเลิกแนวคิดการรวมบัญชีกองทุนสำรองเพื่อใช้หนี้กองทุนฟื้นฟูแล้ว เพราะธปท.-คลังมี 3 แนวทางใหม่ที่ดีกว่า
9 มี.ค. 2553

ไตรรงค์เผยเลิกแนวคิดการรวมบัญชีกองทุนสำรองเพื่อใช้หนี้กองทุนฟื้นฟูแล้ว เพราะธปท.-คลังมี 3 แนวทางใหม่ที่ดีกว่า
นายไตรรงค์ สุวรรณคีรี รองนายกรัฐมนตรี ด้านเศรษฐกิจ กล่าวว่า หลังจากที่ธนาคารแห่งประเทศไทย (ธปท.) ได้หารือร่วมกับกระทรวงการคลังแล้วพบว่ามีแนวทางแก้ไขปัญหาหนี้ของกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟู ) 1.4ล้านล้านบาท ที่ดีกว่า การรวมบัญชีเงินทุนสำรองระว่างประเทศ 
"แนวทางแก้หนี้กองทุนฟื้นฟู1.4ล้านล้านบาทไม่จำเป็นต้องรวมบัญชีกองทุนสำรองเป็นบัญชีเดียว เพราะตอนนี้มีแนวทาง แก้ปัญหาหนี้มาแล้ว 3 แนวทางโดยที่ไม่ต้องรวมบัญชี"นายไตรรงค์กล่าว
นายไตรรงค์กล่าวอีกว่าการรวมบัญชีเงินทุนสำรองระว่างประเทศ เป็นเพียงแนวทางหนึ่งในการให้ ธปท. และกระทรวงการคลังรวมถึงหน่วยงานที่เกี่ยวข้อง ไปพิจารณาหาแนวทาง การแก้ไขปัญหาหนี้ของ กองทุนฟื้นฟู 1.4ล้านล้านบาท ซึ่งเป็นภาระให้รัฐบาลต้องตั้งงบประมาณ ปีละกว่า 6-7หมื่นล้านบาท มาชำระดอกเบี้ยหนี้ดังกล่าว ทั้งที่ในความเป็นจริง จำนวนเงิน ระดับนี้สามารถนำเงินไปพัฒนาประเทศได้อีกมาก โดยแนวคิดดังกล่าวเป็นเพียงการยกตัวอย่างให้ไปพิจารณารวมบัญชีเผื่อจะมีเงินส่วนเกินมาใช้ประโยชน์ได้บ้าง